মানববিদ্যার দৈন্যদশা ঘোচানো চাই | বর্ষপূর্তি সংখ্যা | Jugantor
মঙ্গলবার, ০৮ আগস্ট ২০১৭
আর্কাইভ
ই-পেপার
ফনেটিক ইউনিজয়
সার্চ

প্রচ্ছদ
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
বাতায়ন
উপসম্পাদকীয়
বাংলার মুখ
আইটি বিশ্ব
তারাঝিলমিল
বর্ষপূর্তি সংখ্যা
ইউনিয়ন পরিষদ নির্বাচন ২০১৬
জাতীয়
আন্তর্জাতিক
সম্পাদকীয়
খেলা
অর্থনীতি
সারাদেশ
বিনোদন
শিক্ষাঙ্গন
পবিত্র হজ
দ্বিতীয় সংস্করণ
বিচ্ছু
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
বাতায়ন
উপসম্পাদকীয়
বাংলার মুখ
আইটি বিশ্ব
তারাঝিলমিল
বর্ষপূর্তি সংখ্যা
ইউনিয়ন পরিষদ নির্বাচন ২০১৬
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
পবিত্র হজ
ফিচার
তারাঝিলমিল (২৪ মার্চ, ২০১৬)বর্ষপূর্তি সংখ্যা (২৪ মার্চ, ২০১৬)ইউনিয়ন পরিষদ নির্বাচন ২০১৬ (২৪ মার্চ, ২০১৬)সাহিত্য সাময়িকী (১৮ মার্চ, ২০১৬)ইসলাম ও জীবন (১৮ মার্চ, ২০১৬)সুস্থ থাকুন (১৯ মার্চ, ২০১৬)সুরঞ্জনা (২১ মার্চ, ২০১৬)অর্থনীতি (২০ মার্চ, ২০১৬)দৃষ্টিপাত (২৩ মার্চ, ২০১৬)প্রতিমঞ্চ (১৫ মার্চ, ২০১৬)স্বজন সমাবেশ (১৬ মার্চ, ২০১৬)প্রকৃতি ও জীবন (১৯ মার্চ, ২০১৬)ঘরে বাইরে (১৫ মার্চ, ২০১৬)পরবাস (১২ মার্চ, ২০১৬)বিজয় দিবস বিশেষ সংখ্যা ২০১৩ (০২ জানুয়ারি, ২০১৬)কালনিরবধি বিশেষ সংখ্যা ২০১৪ (২৯ ডিসেম্বর, ২০১৫)যুগান্তর বিশেষ আয়োজন (০৮ মার্চ, ২০১৬)চাকরির খোঁজ (১৭ মার্চ, ২০১৬)একুশে বিশেষ সংখ্যা (২২ ফেব্রুয়ারি, ২০১৬)১৭ বছরে যুগান্তর (০৩ ফেব্রুয়ারি, ২০১৬)আলোকচিত্রে যুগান্তরের প্রতিষ্ঠাবার্ষিকী (০১ মার্চ, ২০১৬)আন্তর্জাতিক নারী দিবস (০৮ মার্চ, ২০১৬)
দ্বিতীয় সংস্করণ
বিচ্ছু
হোম
বর্ষপূর্তি সংখ্যা
সিরাজুল ইসলাম চৌধুরী    |
প্রকাশ : ২৪ মার্চ, ২০১৬ ০০:০০:০০ | অাপডেট: ২৪ মার্চ, ২০১৬ ০৩:৫৯:১৮
প্রিন্টঅঅ-অ+
মানববিদ্যা
মানববিদ্যার দৈন্যদশা ঘোচানো চাই
মানববিদ্যার বৈশিষ্ট্য ও গুরুত্ব এর নামের মধ্যেই ধরা রয়েছে। মানববিদ্যাই আদি বিদ্যা, এটি অন্যসব বিদ্যার লালনভূমি। ধরা যাক, দর্শনের কথাই। দর্শন এক সময় তার নিজের কাজ তো অবশ্যই, বিজ্ঞানের কাজও করত। দার্শনিকদের কেউ কেউ বিজ্ঞানীও ছিলেন। এ্যরিস্টটলের আগ্রহ ছিল পদার্থ বিদ্যায়, দার্শনিক ডেমোক্রিটাস ও আর্কিমিডিস বিজ্ঞানীও ছিলেন।
সামাজিক বিজ্ঞান তো মানববিদ্যারই সম্প্রসারণ। গত শতাব্দীর শেষ দিকে একটা আওয়াজ উঠেছিল বিজ্ঞান ও মানববিদ্যা পরস্পর বিরোধী। বিশেষ করে সাহিত্য সম্পর্কে অভিযোগ উঠেছিল, সাহিত্য বিজ্ঞানভীরু। কথাটা মোটেই সত্য নয়, জগৎ ও জীবন সম্পর্কে বিজ্ঞানের যে অনুসন্ধিৎসা তার সূচনা মানববিদ্যার অনুশীলন থেকেই। মানুষ চিন্তা করে ভাষার মাধ্যমে, চিন্তার প্রকাশও ভাষার মাধ্যমেই, ভাষা সংরক্ষণ করে জ্ঞানকে। বিজ্ঞানীরা তাদের বৈজ্ঞানিক আবিষ্কার প্রকাশ করেন লিখিত ভাষাতে। আর এ ভাষার বিকাশে সাহিত্যের ভূমিকা অগ্রগণ্য। কোনো বিজ্ঞানীই যান্ত্রিক নন, সব বিজ্ঞানীই সংবেদনশীল। সংবেদনশীলতা ছাড়া সাহিত্যে নেই, থাকা সম্ভব নয়।
তবে এটা সত্য, মানববিদ্যা এখন বেশ কোণঠাসা অবস্থায় রয়েছে। প্রাইভেট বিশ্ববিদ্যালয়ে এ বিদ্যার কদর অত্যন্ত ধনীর বাড়িতে খুবই গভীর আত্মীয়ের মতো। প্রবেশাধিকার সীমিত, অবস্থান কুণ্ঠিত। কোনো প্রাইভেট বিশ্ববিদ্যালয়ে দর্শনের পূর্ণাঙ্গ বিভাগ আছে বলে শুনিনি; বাংলা বিভাগ থাকাটা নিয়ম নয়, উজ্জ্বল ব্যতিক্রম।
ইংরেজি বিভাগ আছে, তবে সাহিত্যের জোরে নয়, ভাষার জোরে। আমাদের সময়ে আমরা ইংরেজি পড়তাম সাহিত্যের টানে, এখন সেখানেও ভাষার স্বতন্ত্র ধারা তৈরি হয়েছে।
১৯২১ সালে ঢাকা বিশ্ববিদ্যালয় প্রতিষ্ঠিত হয়, তখন বিভাগ ছিল বারটি, কমার্স বলে কোনো স্বতন্ত্র বিভাগ ছিল না, বাণিজ্যবিদ্যায় পাঠ অর্থনীতির অন্তর্গত ছিল। তার জন্য আলাদা একটা বিভাগ দরকার এমন চিন্তাকে বিশ্ববিদ্যালয় পরিকল্পনাকারীরা প্রশ্রয় দেননি। চাহিদাও ছিল না। কমার্স বিভাগের প্রতিষ্ঠা ১৯২৩ সালে। সেই যে শুরু তারপর আর পেছন ফিরে তাকানোর প্রয়োজন হয়নি, ক্রমাগত এগিয়ে গেছে। কমার্স ফ্যাকাল্টিতে এখন আটটি স্বতন্ত্র বিভাগ রয়েছে, পাশাপাশি আছে আইবিএ। সকাল-বিকাল ক্লাস চলে। এক সময় শোনা যেত মেধাবী শিক্ষার্থীদের প্রথম পছন্দ বিজ্ঞান, তারপর মানববিদ্যা, সর্বশেষে কমার্স। দিনে দিনে ক্রমটি একেবারে উল্টে গেছে, এখন কমার্স আছে শীর্ষে। বিশুদ্ধ বিজ্ঞান এখন আর চৌকস ছেলেমেয়েদের টানে না। স্কুল-কলেজে যারা বিজ্ঞান পড়ে বসেছে তারা প্রকৌশল বিশ্ববিদ্যালয়ের দিকে ঝুঁকেছে। ওই বিদ্যার সঙ্গে চাকরি-বাকরি আয়-উপার্জনের যোগটা বেশি।
কেন ঘটল এ পরিবর্তন? বিশেষ করে মানববিদ্যার এ অবমূল্যায়ন? কেউ কেউ মনে করেন এ যুগ হচ্ছে বিজ্ঞান ও প্রযুক্তির। কিন্তু তার দ্বারা তো ঘটনার যথার্থ ব্যাখ্যা হচ্ছে না; কেন না বিশুদ্ধ বিজ্ঞান নিজেই তো কোণঠাসা অবস্থায় রয়েছে। প্রাইভেট বিশ্ববিদ্যালয়ে যেমন দর্শন বা ইতিহাস বিভাগ খুঁজে পাওয়া যাবে না, তেমনি ফিজিক্স কেমিস্ট্রিরও স্থান নেই। তথাকথিত বিজ্ঞানের যুগে বিজ্ঞানপাঠ কাবু হয়ে পড়েছে।
আসল কারণ হচ্ছে পুঁজিবাদের কর্তৃত্ব। পুঁজিবাদ এখন সব কিছুকেই নিয়ন্ত্রণ করে। সামাজিক ও রাষ্ট্রীয় গাড়ির চালকের আসনে সেই রয়েছে সুখের সঙ্গে বসে। তার আদর্শ ও অর্থনীতির পরিচালনাতেই সবকিছু চলছে। হুকুমেও বলা চলে। বিজ্ঞানের চেয়ে এখন তাই প্রযুক্তি বড়। মানববিদ্যা কোণঠাসা।
পুঁজিবাদ আরও যেসব কাজকর্ম করছে সেগুলো রোমহর্ষক ও মারাত্মক। তবে কোনোটাই অপ্রত্যাশিত নয় এবং সবগুলোই পরস্পর সংলগ্ন। পুঁজিবাদীরা একে অপরের সঙ্গে যুদ্ধ লাগায়। দুই দুটি বিশ্বযুদ্ধ পুঁজিবাদেরই অবদান। দ্বিতীয় বিশ্বযুদ্ধ যখন কার্যত শেষ হয়ে গেছে আমেরিকা তখনি গিয়ে অ্যাটম বোমা ফেলেছে জাপানে। নাকি বোমার কার্যকারিতা পরীক্ষা করছিল; জনপদ যেন আমেরিকার ল্যাবরেটরি। হয়তো এই বার্তাও পাঠাচ্ছিল দুনিয়াবাসীর কাছে যে পুঁজিবাদের নতুন সেনাপতির আবির্ভাব ঘটেছে; এ কাউকে ছাড় দেবে না। হিটলার পুড়িয়ে মারল ইহুদিদের, আমেরিকা ছারখার করে দিল হিরোশিমা নাগাসাকির মানুষকে। কার অপরাধে কার শাস্তি?
এখন বিশ্বযুদ্ধ নেই, কিন্তু স্থানীয় যুদ্ধ যত্রতত্র। লাখ লাখ মানুষ নিহত হচ্ছে, উৎপাদিতদের হিসাব নেই, ধ্বংস হয়ে যাচ্ছে জনপদ, নিশ্চিহ্ন হচ্ছে সভ্যতার প্রাচীন নিদর্শন। চলছে দখলদারী। উন্নত থেকে উন্নততর মারণাস্ত্র তৈরি হচ্ছে। মাদক ব্যবসাতে প্রতিবন্ধক নেই। বিজ্ঞান এখন পুঁজিবাদের নির্বাক দাসানুদাস।
জ্বালানি পুড়িয়ে ধারত্রীকে তপ্ত করা হচ্ছে। বরফ গলার দরুন সমুদ্রের পানি উঁচু হয়ে নিম্নাঞ্চল গ্রাস করার হুমকি দিচ্ছে। টাইফুন ও প্লাবনের রুদ্ররূপ দেখে মানুষ আতঙ্কিত। তেল নিয়ে যুদ্ধ চলছে, আশঙ্কা দেখা দিয়েছে যে আগামীতে যুদ্ধ বাধবে পানি নিয়ে। বাংলাদেশের মানুষ কখনও কি ভেবেছিল যে তাদের খাবার পানি কিনতে হবে, অথবা নদী হারিয়ে যাবে দখলদারদের গ্রাসের নিচে, তার পানি বিষাক্ত হবে বর্জ্য? ওদিকে বায়ুদূষণ তো এখন বিশ্বজনীন ঘটনা।
আর ব্যক্তি ও সমাজ জীবনে কি দেখছি? দেখছি মানুষে মানুষে বিচ্ছিন্নতা। কেবল বিচ্ছিন্নতা নয়, বৃদ্ধি পাচ্ছে শত্রুতাও। ভোগলিপ্সা লেলিহান হয়ে উঠছে। ভোগবাদিতা হয়ে দাঁড়িয়েছে আদর্শ। চোখের সামনেই তো দেখতে পাচ্ছি যে দিকটিকে সোনার বাংলা বানানো হবে বলে প্রতিশ্রুতি দেয়া হয়েছিল সে দেশে শিক্ষা, চিকিৎসাসহ সব কিছুই পণ্যে পরিণত হয়েছে। ধর্ষণ আগেও ছিল, এখন গণধর্ষণ শুরু হয়েছে। মেয়েরা বোরখা ও হিজাবের আড়ালে আশ্রয় নিয়েও নিরাপদ বোধ করছে না। শিশুহত্যা, শিশু পাচার, শিশু বিক্রির মতো নিষ্ঠুরতা এখন নিত্যনৈমিত্তিক ঘটনা। উন্নতি হচ্ছে, কিন্তু তার সঙ্গে পাল্লা দিয়ে সমান তালে বাড়ছে বৈষম্য। জরিপ বলছে গত ২৫ বছরে আয় বৃদ্ধির ক্ষেত্রে বৈষম্য বেড়ে দ্বিগুণ হয়েছে।
আমরা বিশ্বায়নের অধীনে বসবাস করি। বিশ্বায়ন পুঁজিবাদী দৌরাত্ম্যেরই সর্বাধিক নাম। বিশ্বায়ন আন্তর্জাতিকতা নয়, আন্তর্জাতিকতার সে শত্রুপথ। আন্তর্জাতিকতার ভিত্তি হচ্ছে সহমর্মিতা, বিশ্বায়নের ভিত্তি ব্যবসা-বাণিজ্য। আন্তর্জাতিকতা মুনাফার হিসাব করে না, বিশ্বায়ন মুনাফা ছাড়া অন্য কিছু বোঝে না। আন্তর্জাতিকতা গণতান্ত্রিক, বিশ্বায়ন ফ্যাসিবাদী। আন্তর্জাতিকতা স্পন্দনশীলদেরকে উৎসাহিত করে, বিশ্বায়ন চায় শুধু ক্রেতা ও সেবক।
পুঁজিবাদের আবির্ভাব কিন্তু ঘটেছিল মানুষকে মুক্তি দেয়ার প্রতিশ্রুতি নিয়েই। সামন্তবাদের নিগড় ভেঙে দিয়ে মানুষকে সে নিয়েও গিয়েছিল এক উদার বিশ্বে। ইউরোপে যে রেনেসাঁস তা মানবমুক্তিরই জয় ঘোষণা। রেনেসাঁসের জোরটা ছিল তার ইহজাগতিকতায়। ইহজাগতিকতা ঈশ্বরকেন্দ্রিকতা জায়গাতে মানবকেন্দ্রিকতাকে স্থাপন করল। মধ্যযুগের মানুষ ভাবত জীবনের সার্থকতা লুকিয়ে আছে ঈশ্বরের অভিপ্রায়কে সন্তুষ্ট করার ভেতরে। রেনেসাঁস বলল ধারণাটা মিথ্যা, মানুষই হল জগতের কেন্দ্রবিন্দু। ইহজাগতিকতাই ধর্মনিরপেক্ষতা সৃষ্টি করেছে। ধর্মনিরপেক্ষতার সঙ্গে নাস্তিকতার কোনো সম্পর্ক নেই। ঈশ্বরকে সে অঙ্গীকার করে না, কিন্তু বলতে চায় যে ঈশ্বর থাকুক ঈশ্বরের জায়গায়, মানুষই কর্তৃত্ব করবে ইহজগতে। ইহজাগতিকতা প্রমাণ করে দিল বস্তুগত ও প্রয়োগিক জ্ঞানই শক্তি এবং জ্ঞান অনিঃশেষ।
রেনেসাঁসের ওই কালে এক ধরনের মুক্তি এলো ঠিকই, কিন্তু সাম্য এলো না। উল্টো বৈষম্যের বিস্তার ও পরিমাণ দুটিই গেল বেড়ে। পুঁজিবাদের দৌরাত্ম্য দেখা দিল। বৈজ্ঞানিক জ্ঞান ও প্রযুক্তির শক্তিতে বলীয়ান ইউরোপ জাহাজ নিয়ে বেরিয়ে পড়ল, দখলদারিত্ব কায়েম করল আমেরিকা, আফ্রিকা ও এশিয়াতে। চলল মানবনিধন, চালু হল দাস ব্যবসা। অগ্রগতির পরতে পরতে জমতে থাকল আর্তমানুষের রক্ত ও অশ্রু।
সাম্য প্রতিষ্ঠার লক্ষ্যে বৈপ্লবিক উদ্যোগ নেয়া হয়েছে। বিপ্লব ঘটেছে ফরাসি দেশে। কিন্তু সাম্য আসেনি। সাম্যবাদীদের সাফল্য এসেছিল রুশ বিপ্লবে। কিন্তু সে বিপ্লবের সুফলকে ধরে রাখা সম্ভব হয়নি, পুঁজিবাদ অবরোধী ও অন্তর্ঘাত চালিয়েছে।
এ সবই ইতিহাসের অন্তর্গত। ইতিহাস পাঠকে এখন তেমন জরুরি মনে করা হয় না। আমাদের দেশে তো ইতিহাস অন্ধকার কোণে চলে গেছে। বিশ্বকে বোঝার জন্য, অতীত বর্তমান ও ভবিষ্যৎকে জানার প্রয়োজনে ইতিহাসের পাঠ অত্যাবশ্যক। চারুকলা স্থাপত্য, ভাস্কর্য, সঙ্গীত, সাহিত্য সব কিছুতেই ইতিহাস রয়েছে। এমনকি ইতিহাসকেও সঠিকভাবে জানা সম্ভব নয় ইতিহাসের চর্চা না করলে।
পুঁজিবাদের ইতিহাস বৈষম্য বৃদ্ধিরই ইতিহাস। বিশ্বের সমুদয় সম্পদ এখন একভাগ মানুষের হাতে, নিরানব্বই ভাগ বঞ্চিত, এ তথ্য সমাজ বিজ্ঞানীরা জানাচ্ছেন আমাদের। সমাজবিজ্ঞান মানববিদ্যারই প্রসারিত অংশ।
যাকে আমরা দর্শনশাস্ত্র বলে জানি তার উদ্ভব কৌতূহল থেকে। কৌতূহল ছিল জাতিকে জানার ও বুঝার। যা ঘটছে তা কেন ঘটছে, জীবনের উদ্দেশ্য কি, জীবনকে নিয়ে কি করা দরকার- এসব জিজ্ঞাসা দর্শনের চালিকাশক্তি এবং এদের হাত থেকে দর্শন কখনও অব্যাহতি নেয়নি, নেবেও না।
দর্শন আবিষ্কার করেছে এ চরম সত্য যে মানুষ হচ্ছে বুদ্ধির চর্চাকারী একটি সামাজিক প্রাণী এবং ওই খানেই, ওই চর্চাতেই মানুষের মনুষ্যত্ব।
দর্শনের নিজেরও ইতিহাস আছে। সে ইতিহাসে দেখা যাবে মূল ধারা ছিল দুটি- একটি ভাববাদিতা, অপরটি বস্তুবাদিতার। বস্তুবাদিতা আর বস্তুতান্ত্রিকতা এক জিনিস নয়। দার্শনিকদের বস্তুবাদিতা, মানুষের মনকে অবশ্যই গুরুত্ব দেয়, কিন্তু মন যে বস্তুর ওপর নির্ভরশীল সেই বাস্তবতাটিকেও মনে রাখে। অপরদিকে পুঁজিবাদ আষ্টেপৃষ্ঠে বস্তুতান্ত্রিক। কিন্তু এ সুবিধানুসন্ধানী আবার ভাববাদিতার প্রশ্রয়দাতা ও প্রচারক। পুঁজিবাদ চায় নিপীড়িত মানুষ ইহজগতের যন্ত্রণা ভুলে গিয়ে মনের শান্তি ও পরলোকের সুখের চিন্তায় ব্যস্ত থাকুক। অর্থাৎ ভাববাদী হোক।
বস্তুবাদের সঙ্গে ভাববাদের বিরোধটা অত্যন্ত প্রাচীন। পুঁজিবাদের উত্থানের আগেও সেটা ছিল। শাসনকর্তারা নিজেদের স্বার্থে ভাববাদিতার আদর-যত্ন করেছে। গ্রিক দর্শনের ইতিহাস বলছে সেখানেও ভাববাদিতা ও বস্তুবাদিতার পরস্পরবিরোধী ধারা নিজ নিজ উপায়ে প্রবাহিত হয়েছে। ক্ষমতাসীনরা যেহেতু ছিল ভাববাদের স্বাভাবিক পৃষ্ঠপোষক, বস্তুবাদ তাই গুরুত্ব পায়নি। ভারতীয় দর্শনচর্চার ইতিহাসে চার্বাকপন্থীদের উপস্থিতির কথা আমরা জানি। তাদের দৃষ্টিভঙ্গি ছিল বস্তুবাদী। কিন্তু তারা গুরুত্ব পাননি, জয় হয়েছে ভাববাদী, শঙ্করাচর্যপন্থীদের। মুসলিমদের দর্শনচর্চাও মুতায়জ্জীলাদের অবদানে সমৃদ্ধ। বিশ্বাসের জগতে এরা যুক্তির পারম্পর্যকে নিয়ে আসতে চেয়েছিলেন। কিন্তু তারা মূল ধারা হতে পারেননি।
বাংলাদেশে আমরা যে মানববিদ্যার চর্চাকে গুরুত্ব দিতে পারছি না তাতে কেবল যে জ্ঞানচর্চাই অসম্পূর্ণ থাকছে তা নয়, মানবিক বিকাশও ক্ষতিগ্রস্ত হচ্ছে। এটাও তো সত্য, মানববিদ্যার চর্চার জন্য যেসব প্রতিষ্ঠানের জন্ম সেখানেও গবেষণার কাজ পিছিয়ে আছে। এ বিদ্যার উৎকর্ষ সাধনের অঙ্গীকার নিয়ে বাংলা একাডেমি প্রতিষ্ঠিত হয়েছিল। প্রতিষ্ঠানটির অবরুদ্ধ কাজের ভেতর প্রথমটি ছিল গবেষণা, দ্বিতীয়টি অনুবাদ। গবেষণায় অগ্রগতি মোটেই দৃশ্যমান নয় এবং অনুবাদের অনগ্রসরতা বেশ উন্মোচিত। অনুবাদ যা হয়েছে তর প্রায় সবটাই অপ্রাতিষ্ঠানিক, অর্থাৎ ব্যক্তিগত উদ্যোগে সম্পন্ন। বস্তুত ২০১৪ সালের আগ পর্যন্ত একাডেমিতে নাকি অনুবাদের জন্ম স্বতন্ত্র কোনো বিভাগই ছিল না। এখন কোনো প্রাইভেট বিশ্ববিদ্যালয়েই গবেষণার ব্যবস্থা নেই।
এদের কোনোটিকেই পিএইচডি স্তরের ডিগ্রি দেয়ার অধিকার দেয়া হয়নি। পাবলিক বিশ্ববিদ্যালয়ে গবেষণার কাজকে উৎসাহিত করার কোনো ব্যবস্থা নেই। পদোন্নতি যে গবেষণার ওপর সর্বতোভাবে নির্ভরশীল, এমন নয়। অনুবাদের কাজে এমনকি ঢাকা বিশ্ববিদ্যালয়ও কোনো ব্যবস্থা নেয়নি। অন্যদের জন্য বাজেটে অর্থ বরাদ্দ আছে কিন্তু খরচ নেই। অর্থাৎ কর্তব্য দুটিকে ভীষণভাবে অবহেলা করা হয়েছে।
গবেষণার তো বটেই অনুবাদের গুরুত্বও অপরিসীম। ইউরোপে যে রেনেসাঁস ঘটেছিল তার পেছনে ছিল জ্ঞানের পুর্নর্জাগরণ এবং সেই কিনা বোধ করি অসম্ভবই হতো যদি অনুবাদের মাধ্যমে জ্ঞানের চলাচল না ঘটত। মার্টিন লুথার যখন জার্মান ভাষায় বাইবেলের অনুবাদ করেন, তখন জার্মান ভাষা অত্যন্ত অগঠিত। বস্তুত জার্মান গদ্যের উদ্ভবই ঘটে ওই অনুবাদ থেকে। লুথার কৃষকের মুখের ভাষাকে অবলম্বন করে জার্মান গদ্যের প্রাথমিক রূপটি তৈরি করে দেন। অনুবাদের ফলে বাইবেল আর সাধারণ মানুষের অগম্য থাকে না। ল্যাটিন তাদের হাতের কাছে চলে আসে। এর মধ্য দিয়ে আরও একটি বৈপ্লবিক ঘটনা ঘটে যায়। ধর্মের জোরে যে হোলি রোমান এম্পায়ার প্রতিষ্ঠিত ছিল সেটি প্রচণ্ড রকমের আঘাত পায়; এবং জাতীয়তাবাদের বিকাশের জন্য পথ প্রশস্ত হয়ে যায়। ইউরোপজুড়ে জাতীয়তাবাদের অভ্যুত্থানের পেছনে মাতৃভাষায় বাইবেলের অনুবাদের অনুদান অপরিমেয়। অনুবাদ কেবল যে বিদেশী ভাষা থেকে বাংলায় হবে তা নয় হওয়া চাই বাংলাভাষা থেকেও অন্য ভাষাতে, বিশেষ করে ইংরেজিতে। বাংলা সাইডে বিশ্বমানের রচনা যে নেই এমন নয়; অবশ্যই আছে, কিন্তু সেগুলো আন্তর্জাতিক স্বীকৃতি পায়নি যথোপযুক্ত অনুবাদের অভাবে। রবীন্দ্রনাথের নোবেল পুরস্কারপ্রাপ্তির ঘটনাটি কিছুতেই ঘটত না যদি না রবীন্দ্রনাথ নিজেই গীতাঞ্জলির ইংরেজি অনুবাদে এগিয়ে আসতেন।
যারা মানববিদ্যার চর্চা করেন তাদের জন্য ভীষণ বড় একটি চ্যালেঞ্জ আজ সমুপস্থিত। এমনিতে সেটা সংখ্যাতত্ত্বের, কিন্তু আসলে সমীকরণের। জরিপ বলছে বাংলাদেশে এখন সুবিধাপ্রাপ্তদের সংখ্যা শতকরা ২০ জন; এর বিপরীতে সুবিধাবঞ্চিতের সংখ্যা ৮০ জন। বৈষম্যের সমস্যা আগেও ছিল, কিন্তু এখন তা অত্যন্ত বড় আকার ধারণ করেছে। অবিভক্ত বাংলায় মুসলমান ছিল ৫২ জন। হিন্দু ৪৮ জন। সমীকরণ সম্ভব হয়নি। ফলে দেশভাগ হয়েছে। অখণ্ড পাকিস্তানে ৫৬ জন ছিল বাঙালি, অবাঙালি ৪৪ জন। মীমাংসার চেষ্টা হয়েছে, সম্ভব হয়নি, ফলে রাষ্ট্র ভেঙেছে বিশ এবং আশির ভেতর। বৈষম্যের পরিধিটাও আগের তুলনায় বড়। মানববিদ্যার লোকেরা বলবেন সামাজিক এ বৈষম্যের নিরসন না করতে পারলে মুক্তির আশা দূরাশা বৈ নয়। মুক্তি পরে আসবে, যে বিশৃংখলা দেখা দেবে তা কল্পনার অতীত। বৈষম্যের নিরসন না করতে পারার দরুন সাতচল্লিশে দঙ্গা হয়েছে, একাত্তরে যুদ্ধ, প্রথমটির তুলনায় দ্বিতীয়টি ছিল অনেক বেশি ভয়াবহ। আগামীতে সামাজিক ভূমিকম্পের ফল হয়তো দাঁড়াবে মারাত্মক অরাজকতা, যেখান থেকে কেমন করে বেরিয়ে আসা যাবে তা অজ্ঞাত। বিশৃংখলা ইতিমধ্যেই দেখা দিয়েছে, সমাজ জাগছে। মানববিদ্যার চর্চাকারীদের পক্ষে এমন সচেতনতা সৃষ্টির কাজে আত্মনিয়োগ প্রয়োজন যাতে সামাজিক পরিবর্তনের কাজটা দ্রুত এবং সহজ পথে ঘটে। বিপর্যয় এড়ানোর বিষয়ে তাদের কাছ থেকেই অগ্রসরমানতা বিশেষভাবে প্রত্যাশিত।
চল্লিশ বছর আগে আমি একটি প্রবন্ধ লিখেছিলাম, নাম দিয়েছিলাম ‘অনূদিত স্বর্গ ও বাস্তবিক নরক’। বক্তব্যটা ছিল এ রকমের যে, আমাদের বস্তুগত পরিস্থিতিটা নরক সদৃশ এবং স্বর্গের কল্পনাটি চমৎকারভাবে পুঁজিবাদী। আসলে পুঁজিবাদী বাস্তবতাই আমাদের জন্য বস্তুগত নরকের সৃষ্টি করেছে। নরক ভাঙার দায়িত্বটা মানববিদ্যার চর্চাকারীদের। তারা যদি এগিয়ে না আসে তবে সেটা হবে অত্যন্ত হতাশাব্যঞ্জক। সংগ্রামটা পুঁজিবাদবিরোধী। সেটি একসঙ্গে স্থানীয় ও আন্তর্জাতিক।
ঢাকা বিশ্ববিদ্যালয়ের কথা দিয়ে শেষ করি। সূচনাতেই সত্যেন বসুর মতো অসামান্য বিজ্ঞানী ও অধ্যাপক এখানে এসেছিলেন। সত্যেন বসু মাতৃভাষায় বিজ্ঞানচর্চার পক্ষে ছিলেন। সেই সময়ে তিনি বিজ্ঞান পরিচয় নামে একটি সাময়িক পত্রিকা বের করতেন। এ বিশ্ববদ্যালয়ের জন্য গৌরবের কারণ এটাও যে, একই সময়ে সব নিষেধাজ্ঞা অমান্য করে লীলা নাগের মতো মেধাবী ছাত্রীও এসেছিলেন। লীলা নাগ ছিলেন রাজনীতি মনস্ক ও সমাজ সচেতন। ইংরেজ সরকার তাকে রাজনৈতিক কাজ থেকে নিবৃত্ত রাখার লক্ষ্যে কারাগারে আটক পর্যন্ত করেছে। সত্যেন বসু পদার্থ বিজ্ঞানের গবেষক, লীলা নাগ ইংরেজি সাহিত্যের ছাত্রী। মানববিদ্যা চায় এ দুই ধারাকে, বিজ্ঞান ও বৈপ্লবিক রাজনীতিকে একসঙ্গে প্রবাহমান রাখতে, কারণ মূলত এরা অভিন্ন বটে, উভয়েরই লক্ষ মানুষের মুক্তির জন্য কাজ করা। ব্যক্তিগত পর্যায়ে যেমন তেমনি সমষ্টিগত পর্যায়েও। জ্ঞান ও সমাজবদ্ধতাকে বিচ্ছিন্ন করা অপরাধ; পুঁজিবাদ সেই অপরাধটাই করে চলেছে নিরন্তর। তার দাপটে মানুষ এবং মানববিদ্যা বিপন্ন।
লেখক : শিক্ষাবিদ ও প্রাবন্ধিক, প্রফেসর ইমেরিটার্স, ঢাকা বিশ্ববিদ্যালয়

শীর্ষ খবর
সর্বশেষ খবর
জাতীয়
টিয়ারশেলেই চোখে আঘাত সিদ্দিকুরের
দোহারে বৃদ্ধা হত্যায় নারীসহ চারজনের ফাঁসি
আন্তর্জাতিক
মার্কিন সেনা প্রত্যাহার করে নির্বাচন চান হেকমতিয়ার
আফগানিস্তানে জঙ্গি হামলায় শিশুসহ অর্ধশত নিহত
রাজনীতি
'তুফান রাজনের মতো কর্মী আমাদের প্রয়োজন নেই'
আদালত পরিবর্তনে খালেদার আবেদনের শুনানি মুলতবি
খেলা
বড় অংকের টাকায় দলবদলে ফের ঢাকায় ওয়েডসন
সাকিবের অলরাউন্ড নৈপুণ্যে দারুণ জয় পেল জ্যামাইকা
‘পদ্মা সেতুর নির্মাণ ব্যয় বাড়ার কোনই সম্ভাবনা নেই’
'তুফান রাজনের মতো কর্মী আমাদের প্রয়োজন নেই'
নারায়ণগঞ্জে গা শিউরে উঠা ১০ খুন
ঘুষের টাকাসহ শিক্ষা কর্মকর্তাকে আটক
জবিতে ভর্তির আবেদন ৮ আগস্ট, পরীক্ষা ১৫ সেপ্টেম্বর
সিলেটে কলেজ ও ক্লিনিকে ভাংচুর, লুটপাট
মাস্টার্সে অনলাইনে ভর্তি ১৬ আগস্ট শুরু
হিলি সীমান্তে বিজিবি-বিএসএফের 'রাখি বন্ধন'
অন্তঃসত্বা গৃহবধূকে গাছে বেঁধে নির্যাতনের ঘটনায় মামলা
সুদের টাকার জন্য চাপ, রিকশাচালকের আত্মহত্যা
বর্ষপূর্তি সংখ্যা বিভাগের অারও খবর
একুশের বিচার, একুশের পরিণাম
মানববিদ্যার দৈন্যদশা ঘোচানো চাই
বাংলা প্রচলনে স্থবিরতা কেন?
বাংলা প্রচলন সমস্যা
অনুবাদের সৃজনশীলতা
সাম্রাজ্য বিস্তারের হাতিয়ার ভাষা
বাংলা ভাষার রাষ্ট্রে ভাষা কেন শূন্যে মিলায়!
উচ্চশিক্ষাঙ্গনে বাংলা ভাষার চর্চা ও কিছু বাস্তবতা
রুখতে হবে বিদেশী ভাষার আগ্রাসন
ভাষা নিয়ে যথেচ্ছাচার
বাংলা ভাষা ও সাহিত্যে লোকসঙ্গীতের ভূমিকা
আরও যারা লিখেছেন
প্রথম পাতা
শেষ পাতা
খবর
সম্পাদকীয়
উপসম্পাদকীয়
বাতায়ন
আইটি বিশ্ব
দশ দিগন্ত
তারাঝিলমিল
বর্ষপূর্তি সংখ্যা
খেলা
বাংলার মুখ
ইউনিয়ন পরিষদ নির্বাচন ২০১৬
শোক সংবাদ
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
‘পদ্মা সেতুর নির্মাণ ব্যয় বাড়ার কোনই সম্ভাবনা নেই’       'তুফান রাজনের মতো কর্মী আমাদের প্রয়োজন নেই'       'আদালত অথবা বিদেশিরা ক্ষমতায় বসাবে এমন দিবাস্বপ্ন ভেঙে যাবে’       মিরপুরের পোশাক শ্রমিকদের দাবি মানল মালিকপক্ষ       ইলিশের মালিক বাংলাদেশ